interakcie liekov
Dobrý večer možem kombinovať Sumamed a Panadol Ultra rapid, panadol kvoli horučke paralen 500 nezabera
Dobrý deň,
ďakujeme za Vašu otázku.
Medzi liekmi Sumamed a Panadol ultra rapide nebolo pozorované vzájomné ovplyvnenie účinku. Uvedená kombinácia liekov je bezpečná.
Terapeutické indikácie lieku Panadol ultra rapide však nezahŕňajú horúčku.
Lieky Panadol ultra rapide sú analgetikum indikované na tlmenie stredne silnej až silnej bolesti. Lieky sú odporučené na liečbu väčšiny bolestivých stavov, ako sú reumatické bolesti, bolesti chrbtice a lumbago, bolesti pri poranení kostí a kĺbov, bolesti hlavy vrátane migrény, bolesti zubov, neuralgie rôzneho pôvodu, bolesti pri sinusitíde, menštruačné bolesti, bolesti v hrdle, bolesti svalov a kĺbov pri chrípke a prechladnutí, vírusové infekcie sprevádzané suchým kašľom. Lieky Panadol ultra rapide sú určené iba na použitie u dospelých nad 18 rokov.
Pri dávkovaní Paralenu treba vziať do úvahy hmotnosť pacienta. Pri presiahnutí 50kg (nad 15 rokov) sa odporúča užiť 2 tablety (2x500mg)  podľa potreby v časovom odstupe najmenej 4 hodiny do maximálnej dennej dávky 4 g (8 tabliet PARALENU 500). Najvyššia jednotlivá dávka je 1 g (2 tablety PARALENU 500). Pri dlhodobej liečbe (viac ako 10 dní) nemá denná dávka prekročiť 2,5 g (5 tabliet PARALENU 500).
Liečba horúčky zahŕňa pokoj na lôžku. Je nutné zabezpečiť dostatočný prísun tekutín, lebo zvýšením teploty tela stúpajú nároky na tekutiny až o 20%. Pri neklesajúcej horúčke sú vhodné vlažné obklady, prípade sprcha, ktorá slúži na ochladenie tela.
Prajem pekný zvyšok dňa.
S pozdravom
PharmDr. Patrícia Čečková